**Contract de lucrări**

**nr. ….……............**

# 1. Preambul

În temeiul articolului 5 din Legea nr. 98/2016 privind achizițiile publice, s‐a încheiat prezentul contract de lucrări, Între

ACADEMIA DE STUDII ECONOMICE DIN BUCUREŞTI, cu sediul în Piața Romană nr. 6, sectorul 1 ‐ cod poștal 010374, Oficiul poștal 22, telefon: 021‐319.19.00; 319.19.01 / int. 139; fax: 021‐319.19.66, cod fiscal 4433775, conturi IBAN nr.: RO55TREZ23F650601710101X, deschis la Trezoreria Statului Sector 1 București reprezentată prin RECTOR ‐ Prof. univ. dr. Nicolae ISTUDOR, în calitate de

ACHIZITOR ‐ pe de‐o parte

și

……………………………., cu sediul în Str. ……………………., telefon: ………………….; email: ………………………., număr de înregistrare la O.R.C.: ………………, C.U.I: ……………… și cod IBAN: …………………………….. deschis la Trezoreria ………., reprezentată prin …………………………., în calitate de EXECUTANT, pe de altă parte.

# 2. Definiții

În prezentul contract următorii termeni vor fi interpretați astfel:

1. contract – reprezintă prezentul contract și toate Anexele sale;
2. achizitor și executant ‐ părțile contractante, așa cum sunt acestea numite în prezentul contract;
3. prețul contractului ‐ prețul plătibil executantului de către achizitor, în baza contractului pentru îndeplinirea integrală și corespunzătoare a tuturor obligațiilor sale, asumate prin contract;
4. d) amplasamentul lucrării ‐ locul unde executantul execută lucrarea;
5. Ordinul de începere a lucrării – documentul emis de Achizitor, în temeiul căruia Executantul poate începe execuția lucrării;
6. Procesul verbal de recepție la terminarea lucrării – este documentul emis de Executant si semnat de ambele părți, prin care se confirma execuția corespunzătoare a lucrării;
7. Procesul verbal de recepție finala – este documentul emis de Executant si semnat de ambele părți, prin care se confirma îndeplinirea de către Executant a tuturor obligațiilor asumate in prezentul contact, inclusiv a celor asumate in perioada de garanție;
8. forța majoră ‐ un eveniment mai presus de controlul părților, care nu se datorează greșelii sau vinei acestora, care nu putea fi prevăzut la momentul încheierii contractului și care face imposibilă executarea și, respectiv, îndeplinirea contractului; sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă ci enunțiativă. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți.
9. f. zi ‐ zi calendaristică; an ‐ 365 zile.

# 3. Interpretare

3.1 În prezentul contract, cu excepția unei prevederi contrare cuvintele la forma singular vor include forma de plural și vice versa, acolo unde acest lucru este permis de context.

3.2. Termenul “zi“ sau “zile” sau orice referire la zile reprezintă zile calendaristice dacă nu se specifică în mod diferit.

**Clauze obligatorii**

# 4. Obiectul principal al contractului

4.1. Executantul se obligă să execute în perioada convenita, “’Lucrări de amenajare catedră și sală de lectură Fabiz *"*, Cod CPV 45453000‐7 ‐ Lucrări de reparații generale și de renovare ‐ în conformitate cu obligațiile asumate prin prezentul contract si anexele la acesta.

4.2. Achizitorul se obligă să plătească executantului prețul convenit la art. 5.1, pentru execuția și finalizarea corespunzătoare și în termen a “’Lucrări de amenajare catedră și sală de lectură Fabiz*”*.

# 5. Prețul contractului

5.1. Prețul total convenit pentru îndeplinirea contractului, plătibil executantului, de către achizitor este de …………….. lei fără TVA, la care se adaugă TVA în sumă de …………….. lei, rezultând o valoare totală cu TVA inclusă de ……………….. lei.

# 6. Durata contractului

6.1. Prezentul contract intră în vigoare la data semnării sale de către ambele părți, și continuă să producă efecte până la executarea tuturor obligațiilor de către părțile contractante.

6.2.‐ (1) Data încetării tuturor obligațiilor părților și, prin urmare, a valabilității prezentului contract, prevăzută la art. 6.1, nu coincide cu data finalizării execuției.

 – (2) Perioada de executare a contractului este de 60 de zile calendaristice de la transmiterea ordinului de începere a lucrărilor. Ordinul de începere va fi transmis numai după ce executantul face dovada constituirii garanției de bună execuție. Termenul de mobilizare este de 5 zile calendaristice de la data primirii Ordinului de începere.

# 7. Executarea contractului

7.1. Executarea contractului începe după constituirea garanției de bună execuție, predarea amplasamentului lucrărilor liber de orice sarcină și încheierea convenției S.S.M., respectiv în data lansării ordinului de începere a lucrărilor, de către achizitor.

# 8. Documentele contractului

8.1 Documentele contractului sunt:

1. caietul de sarcini, inclusiv clarificările și/sau măsurile de remediere aduse până la depunerea ofertelor ce privesc aspectele tehnice și financiare (Anexa nr. 1);
2. ofertele, respectiv propunerea tehnică și propunerea financiară, inclusiv clarificările din perioada de evaluare (Anexa nr. 2) ;
3. garanția de bună execuție; (Anexa nr. 3);
4. contractul de subcontractare, daca va fi cazul (Anexa nr. 4);
5. proiectul de execuție (Anexa nr. 5):
6. alte anexe / notificări / acte adiționale, încheiate cu acordul părților, dacă vor exista, pe măsura constituirii acestora.

# 9. Obligațiile principale ale executantului

9.1. – (1) Executantul are obligația de a executa și finaliza lucrările precum și de a remedia viciile ascunse și aparente, cu atenția și promptitudinea cuvenită, în concordanță cu obligațiile asumate prin contract.

 – (2) Executantul are obligația de a supraveghea lucrările, de a asigura forța de muncă, materialele inclusiv paza acestora, instalațiile, echipamentele și toate celelalte obiecte, fie de natură provizorie, fie definitive, cerute de și pentru contract, în măsura în care necesitatea asigurării acestora este prevăzută în contract sau se poate deduce, în mod rezonabil, din contract in vederea îndeplinirii obiectului acestuia.

9.2 Executantul este răspunzător de corectitudinea și exactitatea datelor înscrise în factură și, după caz, în situațiile de lucrări / de plată întocmite și se obligă să restituie, achizitorului, atât eventualele sume încasate în plus, cât și eventualele foloase realizate necuvenit, aferente acestora, în cazul în care s‐ar produce astfel de situații.

9.3 Eventualele erori din situațiile de plată sau cantități de lucrări încasate eronat de Executant, și constatate de organele de verificare / control autorizate, vor fi suportate de executant, indiferent de momentul depistării lor.

9.4 Prezentarea cu date eronate sau incomplete, față de prevederile legii și ale contractului de achiziție, a facturii, spre decontare, face să nu curgă termenul de plată, dacă achizitorul va sesiza executantul despre neregulile constatate și daca va returna factura în original, în interiorul termenului de plată. Un nou termen de plată va curge de la confirmarea, de către achizitor, a noii facturi prezentate de către executant, completata cu date corecte, potrivit legii și contractului.

9.5 Lucrările care trebuie executate pentru corectarea anumitor lucrări sau care prezintă lipsuri nu sunt considerate lucrări suplimentare și vor fi executate de către executant pe cheltuiala sa.

9.6 – (1) Executantul este pe deplin responsabil pentru conformitatea, stabilitatea și siguranța tuturor operațiunilor executate precum și pentru procedeele de execuție utilizate, cu respectarea prevederilor și a reglementărilor legii privind calitatea în construcții.

 – (2) Executantul are obligația de a pune la dispoziția achizitorului orice calcule / informații / documente pe care executantul trebuie să le întocmească sau care sunt cerute de achizitor, în termen de maxim 2 zile de la primirea solicitării.

9.7 Executantul are obligația de a respecta și executa dispozițiile achizitorului în orice problemă, menționată sau nu în contract, referitoare la lucrare. În cazul în care executantul consideră că dispozițiile achizitorului sunt nejustificate sau inoportune, acesta are dreptul de a ridica obiecții, în scris, în termen de maxim 2 zile de la comunicarea acestora, fără ca obiecțiile respective să îl absolve de obligația de a executa dispozițiile primite, cu excepția cazului în care acestea contravin prevederilor legale.

9.8 Executantul este responsabil pentru execuția corectă a lucrărilor în raport cu cerințele minimale obligatorii din caietul de sarcini al achizitorului precum și de furnizarea tuturor echipamentelor, instrumentelor, dispozitivelor și resurselor umane necesare îndeplinirii responsabilităților respective.

9.9 Pe parcursul execuției lucrărilor sau a remedierii viciilor ascunse, executantul are obligația:

1. de a lua toate măsurile pentru asigurarea tuturor persoanelor a căror prezență pe șantier este autorizată și de a menține amplasamentul lucrărilor (atât timp cât acesta este sub controlul său) și lucrările (atât timp cât acestea nu sunt finalizate și ocupate de către achizitor) în starea de ordine necesară evitării oricărui pericol pentru respectivele persoane;
2. de a lua toate măsurile rezonabil necesare pentru a proteja mediul pe și în afara amplasamentului lucrărilor și pentru a evita orice pagubă sau neajuns provocate persoanelor, proprietăților / investițiilor publice sau altora, rezultate din poluare, zgomot sau alți factori generați de metodele sale de lucru sau de acțiunea sau inacțiunea personalului său.

9.10 Executantul este responsabil pentru menținerea în bună stare a oricăror altor lucrări existente pe amplasament precum și a materialelor care urmează a fi puse în operă, de la data primirii ordinului de începere a lucrării, până la data semnării procesului verbal de recepție la terminarea lucrărilor ce fac obiectul prezentului.

9.11 – (1) Pe parcursul execuției lucrărilor și a remedierii viciilor ascunse, executantul are obligația, în măsura permisă de respectarea prevederilor contractului, de a nu stânjeni inutil sau în mod abuziv, incintele și/sau căile de acces ale obiectivului, prin folosirea și ocuparea nejustificată a acestora.

 – (2) Executantul va despăgubi achizitorul împotriva tuturor reclamațiilor, acțiunilor în justiție, daunelor‐interese, costurilor, taxelor și cheltuielilor indiferent de natura lor, rezultând din sau în legătură cu obligația prevăzută la alin. (1), pentru care responsabilitatea îi revine în mod exclusiv.

9.12 – (1) Executantul are obligația de a utiliza, în mod rezonabil, drumurile ce sunt pe traseul către locațiile amplasamentului lucrărilor și de a preveni deteriorarea sau distrugerea acestora, prin traficul propriu sau al oricăruia dintre interpușii săi (ex.: personalul transportatorului schelei, al materialelor etc.); executantul va selecta traseele, va alege și va folosi vehiculele și va repartiza încărcăturile astfel ca traficul suplimentar ce va rezulta, în mod inevitabil, din deplasarea materialelor, echipamentelor sau a altora asemenea, către și de pe locațiile obiectivului, să fie controlat și limitat, pentru a nu se produce deteriorări sau distrugeri ale drumurilor respective,

 – (2) În cazul în care se produc deteriorări sau distrugeri ale oricărui drum care se află pe traseul către locațiile obiectivului, din cauza transportului materialelor, al echipamentelor, sau al altora asemenea, executantul are obligația de a despăgubi achizitorul împotriva tuturor reclamațiilor privind avarierea respectivelor căi de acces.

9.13 Pe parcursul execuției lucrării, executantul are obligația, pe cheltuiala sa:

1. de a evita, pe cât posibil, acumularea de obstacole inutile pe amplasamentul lucrărilor;
2. de a depozita sau retrage orice utilaje, echipamente, surplus de materiale;
3. de a aduna și îndepărta, de pe amplasament, molozul sau lucrările provizorii de orice fel, care nu mai sunt necesare;
4. de a respecta toate reglementările legale aplicabile indiferent dacă acestea au caracter principal, secundar sau terțiar.

9.14 Executantul răspunde, potrivit obligațiilor care îi revin, pentru viciile ascunse ale lucrării, ivite într‐un interval de 10 ani de la recepția lucrării, precum și după împlinirea acestui termen, pe toată durata de existență a construcției, pentru viciile structurii de rezistență rezultate din nerespectarea normelor de proiectare și de execuție în vigoare la data realizării ei.

9. 15 Executantul se obligă de a despăgubi achizitorul împotriva oricăror:

1. reclamații și acțiuni în justiție, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele sau utilajele folosite pentru sau în legătură cu execuția lucrărilor sau încorporate în acestea și/sau
2. daune‐interese, costuri, taxe și / sau cheltuieli de orice natură, aferente execuției lucrărilor, cu excepția situației în care o astfel de încălcare rezultă, în mod explicit, din respectarea caietului de sarcini elaborat de către achizitor.

9.16 Executantul se obligă să execute și să finalizeze lucrarea conform prevederilor art. 6, 7.1., precum și prevederilor din caietul de sarcini, din oferta tehnică a executantului și din legislația aplicabilă.

9.17. Executantul are obligația menținerii pe tot parcursul executării lucrării, a unei echipe formată din personal specializat /atestat/ autorizat și cu experiență în toate competențele/specialitățile care vizează obiectivele caietului de sarcini ‐ lucrări de modernizare sala 4213 și sala 4315 - Imobil Victor Slăvescu – atestați de ANRE pentru lucrările de instalații electrice.

9.18 Orice modificare cu privire la modificarea art. 9.17 va fi adusă la cunoștința Achizitorului, în termen de maxim 1 zi de la data producerii modificării. Achizitorul își rezervă dreptul de a nu achita lucrările executate fără respectarea art. 9.17.

9.19 Executantul are obligația respectării, pe tot parcursul execuției lucrării, a prevederilor Legii nr. 64/2008 privind funcționarea în condiții de siguranță a instalațiilor sub presiune, instalațiilor de ridicat și a aparatelor consumatoare de combustibil, cât și a prevederilor prezentului caiet de sarcini și a caracteristicilor tehnice ale materialelor a prescripțiilor tehnice și standardelor în vigoare, normelor de protecția muncii și PSI.

9.20 Executantul are obligația de a nu produce stricăciuni imobilului ca urmare a executării operațiunilor de montare/demontare/probe a componentelor, aceste operațiuni urmând a se realiza cu deosebită atenție, orice lucrare de reparații căzând în sarcina executatului.

# 10. Obligațiile achizitorului

10 .1 Achizitorul are obligația de a pune la dispoziția executantului, fără plată, următoarele:

1. amplasamentul lucrării, în termen de maximum 5 zile lucrătoare de la data constituirii garanției de bună execuție, liber de orice sarcină;
2. spațiul necesar pentru depozitarea materialelor, echipamentelor, utilajelor și altora asemenea, obiectiv necesare organizării și desfășurării gamelor / fazelor / operațiunilor execuției;

10.2 Achizitorul are obligația de a pune la dispoziția executantului documentația necesară aflată în posesia sa, pentru execuția lucrărilor contractate, fără plată, dacă aceasta există.

10.3 Achizitorul este responsabil pentru trasarea căilor de circulație și a limitelor spațiului pus la dispoziția executantului.

10.4 Achizitorul are obligația de a examina lucrările care devin ascunse în cel mult 3 zile lucrătoare de la primirea notificării scrise a executantului. Executantul nu va acoperi lucrările care devin ascunse, fără aprobarea prealabilă a achizitorului.

10.5 Achizitorul este pe deplin responsabil de exactitatea documentelor și a oricăror alte informații furnizate executantului precum și pentru dispozițiile și livrările sale.

10.6– (1) Achizitorul se obligă să plătească prețul lucrărilor integral și corect executate, pe baza facturii prezentate de executant conform situației de lucrări certificate la plată și a procesului verbal de recepție la terminarea lucrărilor, conform modalităților de plată enunțate la capitolul 17 în prezentul contract.

 – (2) Plata lucrărilor executate se va realiza în termenul stipulat de prevederile art. 6, alin. (1), lit. c) din Legea nr. 72 / 2013 privind măsurile pentru combaterea întârzierii în executarea obligațiilor de plată a unor sume de bani rezultând din contracte încheiate între profesioniști și între aceștia și autorități contractante, prin virarea sumei aferente acestora, în contul din trezoreria executantului, respectiv în maxim 30 zile de lafinalizarea recepției lucrărilor.

# 11. Sancțiuni pentru neîndeplinirea culpabilă a obligațiilor

11.1. În cazul în care, din culpa sa, Executantul nu reușește să își îndeplinească obligațiile asumate, atunci achizitorul are dreptul de a deduce din valoarea prezentului contract, dobânda legală penalizatoare prevăzută la art. 3 alin. (2^1) din Ordonanța Guvernului nr. 13/2011 privind dobânda legală remuneratorie și penalizatoare pentru obligații bănești, precum și pentru reglementarea unor măsuri financiar‐fiscale în domeniul bancar, aprobată prin Legea nr. 43/2012, cu completările ulterioare. Dobânda legală penalizatoare se aplică pentru fiecare zi de întârziere, până la îndeplinirea efectivă a obligațiilor, Executantul fiind de drept în întârziere începând cu ziua următoare termenului limita de execuție.

11.2. În cazul în care, din culpa sa, achizitorul nu își onorează facturile în termenul stabilit, Executantul are dreptul de a solicita plata dobânzii legale penalizatoare aplicate la valoarea plății neefectuate, în conformitate cu art. 4 din Legea nr. 72/2013 privind măsurile pentru combaterea întârzierii în executarea obligațiilor de plată a unor sume de bani rezultând din contracte încheiate între profesioniști și între aceștia și achizitor. Dobânda legală penalizatoare se aplică pentru fiecare zi de întârziere, până la îndeplinirea efectivă a obligațiilor.

11.3 Nerespectarea obligațiilor asumate prin prezentul contract de către una dintre părți, în mod culpabil și repetat, pe parcursul perioadei de valabilitate a contractului, dă dreptul părții lezate de a rezilia contractul conform prevederilor art. 24 din prezentul contract.

**Clauze specifice**

# 12. Garanția de bună execuție a contractului

12.1 Executantul se obligă să constituie garanția de bună execuție a contractului, în cuantum de ……………….. lei (reprezentând 10% din valoarea fără TVA a contractului), în conformitate cu prevederile art. 40 din HG 395/2016 în termen de maximum 5 zile lucrătoare de la data încheierii contractului de către ambele părți contractante.

12.2 În cazul în care contractantul nu constituie garanția de bună execuție în termen de maximum 5 zile lucrătoare de la data încheierii contractului de către ambele părți contractante, autoritatea contractantă are dreptul să rezilieze prezentul contract, de plin drept, fără nicio altă formalitate prealabilă de punere în întârziere.

12.3 Modul de constituire a garanției de bună execuție a contractului:

1. virament bancar în contul RO82 TREZ 7015005XXX000178, Cod fiscal 4433775, al autorității contractante, deschis la Trezoreria Sector 1.
2. printr‐un instrument de garantare constituit irevocabil în favoarea Academiei de Studii Economice din București, emis în condițiile legii de o bancă sau de o societate de asigurări pentru procedura de achiziție aferentă.

12.4 În cazul în care Garanția de bună execuție este constituită prin Scrisoare de garanție bancară sau printr‐un instrument de garantare emis de o societate de asigurări, aceasta va fi valabilă pentru o perioadă egală cu durata de valabilitate a contractului și încă 14 zile după această dată.

Instrumentul prin care se constituie garanția de bună execuție trebuie să fie necondiționat, ferm, irevocabil și reprezentând o garanție autonomă și independentă; instrumentul de garantare nu va conține termeni și condiții de excludere/limitare a răspunderii Executantului pentru obligațiile asumate prin Contract si va fi valabil pana la data semnării Procesului verbal de recepție finală, aferent lucrărilor executate în baza prezentului contract.

12.5 Autoritatea contractantă are dreptul de a emite pretenții asupra garanției de bună execuție, în limita prejudiciului creat, dacă contractantul nu își îndeplinește/nu își execută, execută cu întârziere sau execută necorespunzător obligațiile asumate prin prezentul contract. Anterior emiterii unei pretenții asupra garanției de bună execuție, autoritatea contractantă are obligația de a notifica acest lucru contractantului, precizând totodată obligațiile care nu au fost respectate precum și modul de calcul al prejudiciului.

12.6 Achizitorul se obligă să emită ordinul de începere a lucrărilor numai după ce executantul a făcut dovada constituirii garanției de bună execuție.

12.7. În situația în care din fapta culpabilă a Executantului se naște un prejudiciu a cărui valoare excede cuantumul valoric acoperit de garanția de bună execuție, astfel cum este determinată această valoare la momentul executării garanției, Achizitorul își rezervă dreptul de a solicita recuperarea diferenței dintre prejudiciul efectiv creat și prejudiciul acoperit ca urmare a executării garanției de bună execuție.

12.8 Achizitorul se obligă să restituie, executantului, garanția de bună execuție în conformitate cu prevederile art. 42, alin. (4), lit. a) si b) din HG 395 / 2016, după cum urmează, 70% din garanția reținută se va restitui executantului, în termen de 14 (patrusprezece) zile de la încheierea procesului – verbal de recepție la terminarea lucrării, iar restul de 30% se restituie la expirarea perioadei de garanție, după încheierea procesului – verbal de recepție finală.

12.9 Garanția lucrărilor executate, asumată de executant în propunerea tehnică – anexă la prezentul, este distinctă de garanția de bună execuție a contractului.

# 13. Începerea și execuția lucrărilor

13.1 Executantul are obligația de a începe lucrările la data primirii ordinului de începere a lucrărilor și predarea amplasamentului, liber de orice sarcină, în acest sens, din partea Beneficiarului achizitorului, conform prevederilor art. 7 al prezentului.

13.2 – (1) Lucrările trebuie să se deruleze conform termenului asumat de executant și să fie terminate la data stabilită. În situația în care există date intermediare, prevăzute în graficul de execuție, pentru finalizarea diferitelor game / faze / operațiuni ale lucrărilor, acestea se consideră, de asemenea, date contractuale.

 – (2) Executantul va respecta termenele calendaristice asumate în propunerea tehnică și în graficul de execuție asumat, alcătuit în ordinea tehnologică de execuție. În cazul în care, pe parcursul derulării prezentului, desfășurarea lucrărilor nu concordă cu graficul de eșalonare a lucrărilor, conform opiniei achizitorului, la cererea expresă a acestuia din urmă, executantul va prezenta un nou grafic, ce va fi revizuit, în vederea terminării lucrărilor la data prevăzută în contract. Graficul revizuit nu îl va scuti pe executant de vreuna dintre îndatoririle asumate prin contract.

 – (3) În cazul în care executantul întârzie începerea lucrărilor, terminarea pregătirilor sau dacă nu îndeplinește, întocmai, obligațiile prevăzute în prezentul contract, achizitorul este îndreptățit să‐i fixeze, acestuia, un termen până la care activitatea să reintre în normal și să îl avertizeze că, în cazul neconformării, la expirarea noului termen stabilit, îi va rezilia contractul, solicitându‐i daune‐interese. 13.3 – (1) Achizitorul are dreptul de a supraveghea desfășurarea execuției lucrărilor și de a stabili conformitatea lor cu specificațiile caietului de sarcini (inclusiv a documentației însoțitoare) ‐ anexă la contract. Părțile contractante au obligația de a notifica, în scris, una celeilalte, identitatea reprezentanților lor atestați profesional pentru acest scop.

 – (2) Executantul are obligația de a asigura accesul reprezentantului / reprezentanților desemnați de achizitor, în locațiile desfășurării execuției și / sau oriunde își desfășoară activitățile legate de îndeplinirea obligațiilor asumate prin contract, inclusiv pentru verificarea lucrărilor ascunse.

13.4 – (1) Materialele trebuie să fie noi și de calitatea prevăzută în documentația propunerii tehnice a executantului ‐ anexă la contract.

 – (2) Executantul are obligația de a asigura pe cheltuiala sa, instrumentele, echipamentele / utilajele și materialele necesare pentru verificarea, măsurarea și testarea lucrărilor, în măsura în care acestea sunt obiectiv necesare probării execuției corespunzătoare. Costul probelor și al încercărilor, inclusiv manopera aferentă acestora, revin executantului.

 – (3) Probele neprevăzute, dar comandate de achizitor pentru verificarea unor lucrări sau materiale puse în operă vor fi suportate de executant numai dacă se dovedește că materialele nu sunt corespunzătoare calitativ sau că manopera nu este în conformitate cu prevederile contractului.

13.5 – (1) Executantul nu va acoperi lucrările care devin ascunse, fără aprobarea prealabilă a achizitorului.

 – (2) Executantul are obligația de a notifica achizitorul, ori de câte ori se finalizează lucrări de natura celor precizate la art. 13.5 – (1), pentru a fi examinate de reprezentanții celui din urmă.

 – (3) Ori de câte ori i se solicită, pe parcursul derulării prezentului, executantul are obligația de a dezveli orice parte sau părți din lucrare, punând‐o / punându‐le dispoziția beneficiarului achizitorului, spre examinare și de a reface, pe cheltuiala sa, respectiva parte sau părți din lucrare, dacă se va dovedi necesar.

 – (4) În cazul în care se constată că lucrările sunt de calitate corespunzătoare și au fost executate conform documentației de execuție, atunci cheltuielile privind dezvelirea și refacerea vor fi suportate de către achizitor, iar graficul de eșalonare va fi revizuit, absolvindu‐l pe executant de culpa întârzierii / amânării datei de finalizare a lucrărilor.

13.6. În perioada anterioară semnării procesului verbal de recepție la terminarea lucrării, executantul are obligația, în urma dispoziției scrise, primite de achizitor, de a executa toate lucrările de modificare, de remediere a viciilor / a altor defecte, a căror cauză o reprezintă nerespectarea clauzelor contractuale, în termen de maxim 3 zile de la data primirii dispoziției din partea Achizitorului.

13.7. Obligațiile de mai sus aflate în sarcina executantului se completează cu cele menționate în oferta tehnică depusă.

# 14. Întârzierea și sistarea lucrărilor

14.1 În cazul în care, orice motiv de întârziere, care nu se datorează culpei executantului și nu a survenit prin încălcarea contractului de către acesta din urmă, îndreptățesc executantul să solicite prelungirea termenului de execuție a lucrărilor sau a oricărei părți a acestora, atunci, prin consultare, părțile vor stabili o nouă durată de execuție, fără aplicarea de penalități.

# 15. Finalizarea lucrărilor

15.1 Ansamblul lucrărilor sau, dacă este cazul, oricare parte a lor, prevăzut a fi finalizat într‐un termen stabilit prin graficul de eșalonare, trebuie finalizat în termenul convenit, termen care se calculează de la data începerii lucrărilor.

15.2 – (1) La finalizarea lucrărilor, executantul are obligația de a notifica, în scris, achizitorului că sunt îndeplinite condițiile de recepție solicitând acestuia convocarea comisiei de recepție.

 – (2) Pe baza situațiilor de lucrări executate confirmate și a constatărilor efectuate pe teren, achizitorul va aprecia dacă sunt întrunite condițiile pentru a convoca comisia de recepție. În cazul în care se constată ca sunt lipsuri sau deficiențe, acestea vor fi notificate, executantului, stabilindu‐se și termenele pentru remediere și finalizare. După constatarea remedierii tuturor lipsurilor și / sau deficiențelor, la o nouă solicitare a executantului, achizitorul va convoca comisia de recepție.

15.3 Comisia de recepție are obligația de a constata stadiul îndeplinirii contractului, prin corelarea prevederilor acestuia cu documentația de execuție și cu reglementările în vigoare. În funcție de constatările efectuate, achizitorul are dreptul de a aproba sau de a respinge recepția.

15.4 La finalizarea execuției, reprezentanții părților vor efectua recepția la terminarea lucrărilor, ale cărei rezultate și concluzii vor fi consemnate în cadrul unui proces verbal de recepție la terminarea lucrărilor.

# 16. Perioada de garanție acordată lucrărilor

16.1 Perioada de garanție decurge de la data recepției la terminarea lucrărilor și până la recepția finală. Garanția lucrărilor, inclusiv garanția produselor și serviciilor adiacente, după caz: de 36 luni de la data semnării fără obiecțiuni de către Achizitor a procesului verbal de recepție la terminarea lucrărilor.. Garanția lucrărilor este distinctă de garanția de bună execuție a contractului. În cazul în care, în perioada de garanție acordată, sunt necesare intervenții /înlocuiri ale unor piese componente, se acordă o nouă perioada de garanție, începând de la data înlocuirii pieselor/finalizării reparațiilor efectuate.

16.2 – (1) În perioada de garanție, executantul are obligația, în urma dispoziției scrise, primite de achizitor, de a executa toate lucrările de modificare, de remediere a viciilor / a altor defecte, a căror cauză o reprezintă nerespectarea clauzelor contractuale, în termen de maxim 3 zile de la data primirii dispoziției din partea Achizitorului.

 – (2) Executantul are obligația de a executa toate activitățile prevăzute la art. 16.2 – (1), pe cheltuială proprie, în cazul în care acestea devin necesare, ca urmare a uneia din următoarele situații: a) s‐au utilizat materiale, echipamente / unelte cu defecțiuni de fabricație/necorespunzătoare/altele asemenea sau s‐a aplicat o manoperă neconformă cu prevederile contractului sau

b) a fost manifestată neglijență sau nu a fost îndeplinită, de către executant oricare dintre obligațiile explicite sau implicite care îi revin în baza contractului.

 – (3) În cazul în care defecțiunile nu se datorează executantului, lucrările fiind executate conform prevederilor contractului, costul remedierilor va putea fi evaluat și, eventual, plătit ca lucrări suplimentare, în condițiile respectării Secțiunii a 2 – a „Modificarea contractului de achiziție publică/acordului‐cadru” din Legea nr. 98/2016.

16.3 În cazul în care executantul nu execută lucrările prevăzute la art. 16.2 ‐ (1), achizitorul este îndreptățit să angajeze și să plătească alte persoane care să le execute. Cheltuielile aferente respectivelor lucrări de remediere vor fi recuperate, de către achizitor, de la executant sau reținute din diferența garanției de bună execuție, rămasă la dispoziția achizitorului.

16.4 La expirarea perioadei de garanție a lucrărilor executate, reprezentanții părților vor efectua recepția finală a acestora, ale cărei rezultate și concluzii vor fi consemnate în cadrul procesului verbal de recepția finală aferent.

# 17. Modalități de plată

17.1 Achizitorul are obligația de a efectua plata, către executant, respectând prevederile art. 10.6 al prezentului contract. Plata contravalorii execuției se va efectua exclusiv în lei.

17.2 Achitarea contravalorii prestațiilor se va efectua, pe baza facturii fiscale și a procesului verbal de recepție la terminarea lucrărilor, decontarea lucrărilor făcându‐se numai pentru cantitățile real executate, confirmate de către reprezentanții achizitorului, iar achizitorul va emite ordinul de plată în maxim 30 de zile de la data primirii facturii, la sediul Academiei de Studii Economice din București, la care se anexează procesul verbal de recepție la terminarea lucrărilor.

17.3 Achizitorul NU va acorda avansuri executantului.

17.4 Plata facturii la terminarea lucrărilor corect și integral executate, se va realiza de către achizitor în termenul stabilit la art. 17.2. Dacă verificarea lucrărilor se prelungește din diferite motive, dar, în special, din cauza unor eventuale litigii, contravaloarea lucrărilor care nu sunt în litigiu va fi plătită imediat.

# 18. Ajustarea prețului contractului

18.1 Pentru lucrările corect, complet și la timp executate, plata datorată de achizitor, executantului, o reprezintă suma declarată în propunerea financiară a acestuia din urmă, anexă la contract.

18.2. Prețul total al contractului și valoarea unitară din listele de cantități sunt ferme, prin urmare NU se actualizează pe parcursul derulării prezentului contract.

# 19. Asigurări

19.1 – (1) Înainte de începerea lucrărilor, executantul are obligația de a încheia o asigurare, care să cuprindă toate riscurile ce s‐ar putea ivi cu privire la lucrările executate, utilajele, echipamentele, materialele pe stoc, altele asemenea, la personalul propriu și la reprezentanții împuterniciți să verifice, să testeze sau să recepționeze lucrările precum și cu privire la daunele sau prejudiciile ce ar putea fi aduse unor terțe persoane fizice sau juridice.

 – (2) Asigurarea se va încheia cu o societate de asigurări abilitată. Contravaloarea primelor de asigurare urmează a fi suportată de către executant.

 – (3) Executantul are obligația de a prezenta, achizitorului, ori de câte ori i se va solicita, polița sau polițele de asigurare precum și recipisele pentru plata primelor curente (actualizate).

19.2 Achizitorul nu va fi răspunzător, în vreun fel, pentru eventuale daune‐interese, compensații și altele asemenea, plătibile prin lege, în privința sau ca urmare a unui accident sau prejudiciu adus unui muncitor sau altei persoane angajate de executant sau interpusă acestuia. Excepție face cazul în care un eventual accident sau prejudiciu rezultă, fără echivoc, ca urmare a culpei persoanei achizitorului, a agenților sau a angajaților acestora.

# 20. Amendamente

20.1 – Pe durata îndeplinirii prezentului, părțile contractante au dreptul de a conveni modificarea clauzelor contractului, prin act adițional, conform Legii nr. 98/2016 , secțiunea a 2 – a „Modificarea contractului de achiziție publică/acordului‐cadru”, numai în cazul apariției unor circumstanțe care lezează interesele comerciale legitime ale acestora și care nu au putut fi prevăzute la data încheierii sale.

# 21. Cesiunea

21.1 În prezentul contract de achiziție publică, NU este permisă cesiunea creanțelor.

# 22. Forța majoră

22.1 Forța majoră este constatată de o autoritate competentă.

22.2 Forța majoră exonerează părțile contractante de îndeplinirea obligațiilor asumate prin prezentul contract, pe toată perioada în care aceasta acționează.

22.3 Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

22.4 Partea contractantă care invoca forța majoră are obligația de a notifica celeilalte părți, imediat și în mod complet, producerea acesteia și să ia orice măsuri care îi stau la dispoziție în vederea limitării consecințelor.

22.5 Dacă forța majoră acționează sau se estimează că va acționa o perioadă mai mare de 30 de zile, fiecare parte va avea dreptul să notifice celeilalte părți încetarea de plin drept a prezentului contract, fără ca vreuna din părți să poată pretinde celeilalte daune‐interese.

# 23. Soluționarea litigiilor

23.1 Achizitorul și executantul vor face toate eforturile pentru a rezolva pe cale amiabilă, prin tratative directe, orice neînțelegere sau dispută care se poate ivi între ei în cadrul sau în legătură cu îndeplinirea contractului.

23.2 Dacă, după 15 zile de la începerea acestor tratative neoficiale, achizitorul și executantul nu reușesc să rezolve, în mod amiabil, o divergență contractuală, fiecare parte poate solicita ca disputa să se soluționeze de către instanța judecătorească competentă din raza teritoriala a achizitorului.

# 24. Încetarea contractului

24.1Prezentul contract încetează în următoarele cazuri:

1. părțile convin de comun acord încetarea contractului;
2. prin realizarea obiectului contractului;
3. prin reziliere, în condițiile clauzelor din prezentul contract;
4. prin reziliere, de plin drept, in cazul neconstituirii de către Executant a garanției de bună execuție în termen de 5 zile lucrătoare de la data încheierii contractului de către ambele părți contractante sau a suspendării/ridicării autorizației ANRE;
5. prin denunțare unilaterală în condițiile prevăzute la art. 222 alin. (1) și (2) și art. 223 alin. (1) și (2) din Legea 98/2016 privind achizițiile publice;
6. prin imposibilitate de executare, în condițiile art. 22;

24.2. Fiecare Parte este îndreptățită să rezilieze de drept prezentul Contact, fără nicio altă formalitate și fără intervenția vreunei instanțe judecătorești sau de arbitraj atunci când se produce o încălcare dovedita a obligațiilor Părților. Rezilierea va opera numai daca Partea in culpa a fost notificata in scris, de o încălcare a obligațiilor respective și nu a corectat‐o în termen de maxim 5 zile de la primirea notificării din partea părții neculpabile.

24.3 Încetarea contractului prin reziliere nu va aduce atingere obligațiilor Părților născute anterior datei încetării.

**25. Limba care guvernează contractul**

25.1 – Limba care guvernează contractul este limba română.

# 26. Comunicări

26.1 – (1) Orice comunicare între părți, referitoare la îndeplinirea prezentului contract, trebuie să fie transmisă în scris, la adresele menționate în preambulul contractului.

 – (2) Orice document scris trebuie înregistrat atât în momentul transmiterii cât și în momentul primirii.

26.2 Comunicările între părți se pot face și prin telefon, fax sau e‐mail cu condiția confirmării în scris a primirii comunicării.

# 27. Legea aplicabilă contractului

26.1 Contractul va fi interpretat conform legilor din România.

27.2 Prezentul contract se completează de drept cu orice clauze imperative impuse de Legea 98/2016 și legislația complementară, acestea devenind obligatorii pentru părți.

Părțile au înțeles sa încheie prezentul contract astăzi, ........................................., în 2 (două) exemplare originale, din care unul va rămâne la achizitor, iar unul va fi predat executantului.

*Achizitor,*  *Executant,*

ACADEMIA DE STUDII ECONOMICE DIN BUCUREȘTI

RECTOR,

DIRECTOR GENERAL ADMINISTRATIV,

VIZA CFP

DIRECTOR ECONOMIC,

DIRECȚIA JURIDIC ȘI CONTENCIOS ADMINISTRATIV

DIRECȚIA ACHIZIȚI PUBLICE

REPONSABIL MONITORIZARE CONTRACT,

RESPONSABIL ACHIZIȚIE PUBLICĂ,

DIRECȚIA TEHNICĂ-INVESTIȚII,

RESPONSABIL DERULARE CONTRACT,